Рәсүлуллаһ ни ҡәҙәр солох һөйөүсән бер зат булһа ла, бындай халыҡтан хәйер сыҡмаясағын, ҡайсан булһа ла улар менән һуғышырға тура киләсәген аңлап, улар менән һуғышырға ҡарар биреп, ғәскәр әҙерләне һәм шәүүәл айының урталарында улар менән һуғышырға китте. Мәҙинәлә үҙ урынына Әбү Лүбәбәне ҡалдырҙы. Йәһүдиҙәр рәсүлуллаһтың ғәскәр әҙерләгәнен белеп, нығытмаларына кереп бикләнгәндәр ине. Ислам ғәскәре уларҙы ун биш көн ҡамап тотто, һуңынан йәһүдиҙәр, үҙҙәренең еңелеүҙәрен аңлап, рәсүлуллаһтан солох һоранылар. Рәсүлуллаһ уларға, бөтөн малдарын ҡалдырып, ҡатын үа балаларын алып, Мәҙинәнән күсеү шарты менән солох яһаны. Уларҙы Мәҙинән ҡыуыу эше Ғүбәҙәт ибн Самитҡа тапшырылды. Ул өс көн эсендә уларҙы сығарып бөтөрҙө. Бынан һуң йәһүдиҙәр Шамда Изәргәт тигән ергә киттеләр. Ҡайнуҡуғ йәһүдиҙәре, үҙҙәренең махсус ерҙәре булмайса, сауҙа һәм сәнәғәт эштәре менән шөғөлләнә инеләр. Мәҙинәлә улар ете йөҙ кеше ине. Ҡайнуҡағ йәһүдиҙәре электән Хәзражиҙар менән дуҫ мөғәмәләлә булдылар. Хәзраж башлығы Ғүбәҙәт ибн Самит уларҙың рәсүлуллаһҡа ҡаршы насар мөғәмәләләрен күргәс, улар менән мөнәсәбәтен киҫте.